CELEX: 52018PC0753
Language: sl
Date: 2018-11-19
Title: Predlog SKLEP SVETA o stališču, ki se v imenu Evropske unije zavzame na Konferenci pogodbenic Rotterdamske konvencije v zvezi s postopki za zagotavljanje izpolnjevanja obveznosti

EVROPSKA KOMISIJA
            Bruselj, 19.11.2018
            COM(2018) 753 final
            2018/0391(NLE)
            Predlog
            SKLEP SVETA
            o stališču, ki se v imenu Evropske unije zavzame na Konferenci pogodbenic Rotterdamske konvencije v zvezi s postopki za zagotavljanje izpolnjevanja obveznosti
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Ta predlog se nanaša na sklep o določitvi stališča, ki se v imenu Unije zavzame na Konferenci pogodbenic Rotterdamske konvencije v zvezi s predvidenim predlogom postopkovne priloge o postopkih in institucionalnih mehanizmih za ugotavljanje z določbami neskladnega ravnanja.
            
            
               2.Ozadje predloga
            
            
               2.1.Rotterdamska konvencija
            
            
               Cilj Rotterdamske konvencije o postopku soglasja po predhodnem obveščanju za določene nevarne kemikalije in pesticide v mednarodni trgovini (v nadaljnjem besedilu: Konvencija) je pospeševati skupno odgovornost in skupna prizadevanja med pogodbenicami v mednarodni trgovini z nevarnimi kemikalijami, da se zavarujeta zdravje ljudi in okolje ter se prispeva k okoljsko sprejemljivi uporabi teh kemikalij. Konvencija določa pravno zavezujoče obveznosti za izvajanje postopka soglasja po predhodnem obveščanju (postopek PIC) in ščiti države, zlasti države v razvoju, pred neželenim izvozom kemikalij iz držav proizvajalk z nalaganjem izvoznih obveznosti pogodbenicam izvoznicam. 
            
            
               Sporazum je začel veljati 24. februarja 2004.
            
            
               Evropska unija je pogodbenica tega sporazuma
                  1
               .
            
            
               2.2.Konferenca pogodbenic Rotterdamske konvencije
            
            
               Konferenca pogodbenic, ustanovljena na podlagi člena 18 Konvencije, je upravljavski organ Rotterdamske konvencije. Ta organ se običajno sestane vsaki dve leti, da spremlja izvajanje Konvencije. Poleg tega pregleduje kemikalije, ki mu jih v obravnavo predloži odbor za pregled kemikalij.
            
            
               V skladu s členoma 44 in 45 poslovnika Konference pogodbenic Rotterdamske konvencije ima vsaka pogodbenica en glas. Organizacije za regionalno gospodarsko povezovanje, kot je EU, pa uveljavljajo svojo pravico do glasovanja s številom glasov, ki je enako številu njihovih držav članic, ki so pogodbenice Konvencije.
            
            
               2.3.Predvideni akt Konference pogodbenic
            
            
               Na 9. rednem zasedanju Konference pogodbenic, ki bo potekalo med 29. aprilom in 10. majem 2019, se bo obravnavalo sprejetje dodatne priloge o postopkih in institucionalnih mehanizmih za ugotavljanje z določbami neskladnega ravnanja (v nadaljnjem besedilu: predvideni akt). Predlagana nova priloga smiselno vključuje isto besedilo, ki je bilo predhodno obravnavano na 7. in 8 zasedanju Konference pogodbenic ter ga je podprla velika večina pogodbenic.
            
            
            
               Ta priloga bi spadala na področje uporabe člena 22(2) Konvencije, ki določa postopek za sprejetje prilog, ki se nanašajo na „postopkovne, znanstvene, tehnične ali upravne zadeve“. Ta predvideni akt pomeni uporabo obstoječega sporazuma, s čimer se področje uporabe ali vsebina Konvencije ne spreminja.  
            
            
            
               Namen predvidenega akta je povečati učinkovitost izvajanja Rotterdamske konvencije z vključitvijo mehanizma za ugotavljanje z določbami neskladnega ravnanja, kot se zahteva v členu 17 Konvencije. Člen 17 določa, da „Konferenca pogodbenic, takoj ko je izvedljivo, pripravi in sprejme postopke in institucionalne mehanizme za ugotavljanje ravnanja, ki ni skladno z določbami te konvencije, in za obravnavanje pogodbenic, za katere bo ugotovljeno, da ne ravnajo skladno z določbami“. 
            
            
            
               Ugotavljanje z določbami neskladnega ravnanja je odločilno pri zagotavljanju večje preglednosti in pripravljenosti pogodbenic, da ravnajo v skladu s svojimi mednarodnimi obveznostmi. Priloženi predlog omogoča nadomesten način podpore pogodbenicam, ki želijo vzpostaviti postopke za zagotavljanje izpolnjevanja obveznosti, in sicer na podlagi besedila, ki je bilo pripravljeno že na predhodnih zasedanjih Konference pogodbenic. Namen je, da se začnejo izkoriščati prednosti vzpostavitve mehanizma za spodbujanje izpolnjevanja obveznosti, ki bo pomagal opredeljevati vprašanja in rešitve glede izpolnjevanja obveznosti ter bo navsezadnje povečal učinkovitost Konvencije. 
            
         
         
            
            
               Čeprav je v besedilu Konvencije jasno navedeno, da je treba postopke in mehanizme za obravnavo z določbami neskladnega ravnanja pripraviti in sprejeti „takoj ko je izvedljivo“, 14 let po začetku veljavnosti Konvencije in po pogajanjih na vseh osmih zasedanjih Konference pogodbenic, ki so se od takrat zvrstila, pogodbenice takih postopkov in mehanizmov še niso sprejele.
            
            
               V skladu s členom 22(1) Sporazuma bi bila predlagana dodatna priloga h Konvenciji „njen sestavni del in, če ni izrecno drugače določeno, pomeni sklicevanje na to konvencijo hkrati tudi sklicevanje na vse njene priloge“. Da bi priloga lahko začela veljati, za njeno sprejetje ni potrebna ratifikacija s strani pogodbenic. Poleg tega bi se lahko vsaka pogodbenica, ki bi nasprotovala predlogu, v skladu s členom 22(3)(b) odločila za izvzetje iz uporabe nove priloge, kar bi bila rešitev za države, ki bi glasovale proti.  Predvideni akt bo tako zavezujoč za vse pogodbenice, ki se niso odločile za izvzetje iz njegove uporabe.
            
            
               3.Stališče, ki se zavzame v imenu Unije
            
            
               Za EU kot vodilno akterko pri oblikovanju okoljske politike je bistveno, da ponovno potrdi svojo globalno zavezo za spodbujanje boljšega izvajanja večstranskih okoljskih sporazumov in standardov. Delegacije držav članic so pobudo o predlogu za vzpostavitev mehanizma za zagotavljanje izpolnjevanja obveznosti v dodatni prilogi h Konvenciji v imenu EU že izrecno podprle na mednarodnem srečanju za kemikalije Delovne skupine za mednarodne okoljske vidike (WPIEI) 7. junija 2018.
            
            
               Ta pobuda je poleg tega v skladu s prednostno nalogo predsednika Junckerja, da Evropa postane močnejši svetovni akter, s cilji trajnostnega razvoja, zlasti zdravjem (3) ter odgovorno porabo in proizvodnjo (12), ter sedmim okoljskim akcijskim programom.
            
            
               Unija bi morala zato podpreti predlagano prilogo in biti njena sopokroviteljica v okviru priprav na 9. zasedanje Konference pogodbenic.
            
            
               Določiti je treba stališče, ki se v imenu Unije zavzame na Konferenci pogodbenic, saj bo dodatna priloga za Unijo zavezujoča. To stališče bi bilo treba določiti čim prej, da se zagotovi sopokroviteljstvo nad dodatno prilogo.
            
            
               4.Pravna podlaga
            
            
               4.1.Postopkovna pravna podlaga
            
            
               4.1.1.Načela
            
            
               V členu 218(9) Pogodbe o delovanju Evropske unije (PDEU) so predvideni postopki glede sklepov o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Pojem „akti s pravnim učinkom“ vključuje akte, ki imajo pravni učinek po pravilih mednarodnega prava, s katerimi se ureja zadevni organ. Vključuje tudi instrumente, ki nimajo zavezujočega učinka v mednarodnem pravu, vendar „lahko odločilno vplivajo na vsebino ureditve, ki jo sprejme zakonodajalec Unije“
                  2
               .
            
            
               4.1.2.Uporaba v obravnavanem primeru
            
            
               Konferenca pogodbenic je organ, ustanovljen s sporazumom, tj. Rotterdamsko konvencijo o postopku soglasja po predhodnem obveščanju za določene nevarne kemikalije in pesticide v mednarodni trgovini.
            
            
               Akt, k sprejetju katerega je pozvana Konferenca pogodbenic, je akt s pravnim učinkom. Predvideni akt bo v skladu s členom 22(1) Rotterdamske konvencije zavezujoč v mednarodnem pravu. 
            
            
               Predvideni akt ne dopolnjuje ali spreminja institucionalnega okvira Sporazuma. Prav tako ne bo imel odločilnega vpliva na vsebino zakonodaje EU.
            
            
               Postopkovna pravna podlaga za predlagani sklep je zato člen 218(9) PDEU.
            
            
               4.2.Materialna pravna podlaga
            
            
               4.2.1.Načela
            
         
         
            
               Materialna pravna podlaga za sklep iz člena 218(9) PDEU je odvisna predvsem od cilja in vsebine predvidenega akta, glede katerega se v imenu Unije zavzame stališče. Če ima predvideni akt dva cilja ali elementa in če je eden od teh ciljev ali elementov glavni, drugi pa postranski, mora sklep iz člena 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element. 
            
            
               4.2.2.Uporaba v obravnavanem primeru
            
            
               Glavni cilj in vsebina predvidenega akta se nanašata na „okolje“. Kljub temu da imajo ukrepi, dogovorjeni v okviru Rotterdamske konvencije, okoljski cilj, so v veliki meri povezani tudi s trgovino. 
            
            
               4.3.Sklepna ugotovitev
            
            
               Materialna pravna podlaga predlaganega sklepa bi zato morala biti člena 207(3) in 192(1) PDEU v povezavi s členom 218(9) PDEU.
            
            
               5.Objava predvidenega akta
            
            
               Ker bo akt Konference pogodbenic izvajal Rotterdamsko konvencijo z novo postopkovno prilogo, je primerno, da se po sprejetju objavi v Uradnem listu Evropske unije.
            
            
               2018/0391 (NLE)
            
            
               Predlog
            
            
               SKLEP SVETA
            
            
               o stališču, ki se v imenu Evropske unije zavzame na Konferenci pogodbenic Rotterdamske konvencije v zvezi s postopki za zagotavljanje izpolnjevanja obveznosti
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije ter zlasti členov 192(1) in 207(3) v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Rotterdamska konvencija o postopku soglasja po predhodnem obveščanju za določene nevarne kemikalije in pesticide v mednarodni trgovini (v nadaljnjem besedilu: Konvencija) je bila v imenu Unije sklenjena s Sklepom Sveta 2006/730/ES
                  3
               , veljati pa je začela 24. februarja 2004. 
            
            
               (2)V skladu s členom 22 Konvencije lahko Konferenca pogodbenic sprejme dodatne priloge h Konvenciji, ki se nanašajo na „postopkovne, znanstvene, tehnične ali upravne zadeve“.
            
            
               (3)Na 9. rednem zasedanju Konference pogodbenic, ki bo potekalo med 29. aprilom in 10. majem 2019, bodo pogodbenice obravnavale sprejetje dodatne postopkovne priloge, s katero naj bi se uvedel mehanizem za ugotavljanje z določbami neskladnega ravnanja, kot se zahteva v členu 17 Konvencije.
            
            
               (4)Primerno je določiti stališče, ki se v imenu Unije zavzame na Konferenci pogodbenic, saj bo dodatna priloga za Unijo zavezujoča.
            
            
               (5)Unija ponovno potrjuje, da je bistveno spodbujati in se globalno zavezati k boljšemu izvajanju večstranskih okoljskih sporazumov in standardov –
            
         
         
            
               SPREJEL NASLEDNJI SKLEP:
            
            
               Člen 1
            
            
               Stališče, ki se v imenu Unije zavzame na prihodnji Konferenci pogodbenic Rotterdamske konvencije, je podpreti osnutek akta (v nadaljnjem besedilu: predvideni akt), ki je priložen temu sklepu, in/ali morebitne izboljšave, katerih rezultat je sprejetje postopkov in institucionalnih mehanizmov za ugotavljanje z določbami neskladnega ravnanja, kot se zahteva v členu 17 Konvencije.
            
            
               Člen 2
            
            
               Ta sklep je naslovljen na Komisijo. 
            
            
               Člen 3
            
            
               Predvideni akt se objavi v Uradnem listu Evropske unije po sprejetju na Konferenci pogodbenic Rotterdamske konvencije.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        2006/730/ES: Sklep Sveta z dne 25. septembra 2006 o sklenitvi Rotterdamske konvencije o postopku soglasja po predhodnem obveščanju za določene nevarne kemikalije in pesticide v mednarodni trgovini v imenu Skupnosti; UL L 299, 28.10.2006, str. 23–25 (ES, CS, DA, DE, ET, EL, EN, FR, IT, LV, LT, HU, NL, PL, PT, SK, SL, FI, SV); UL L 335M, 13.12.2008, str. 514–519 (MT).
               
               
                  
                     (2)
                  
                        Sodba Sodišča z dne 7. oktobra 2014, Nemčija proti Svetu, C-399/12, ECLI:EU:C:2014:2258, točke 61–64. 
               
               
                  
                     (3)
                  
                  
                        UL L 299, 28.10.2006, str. 23–25.
                  
               
            
      
    ---documentbreak--- 
      
         
               EVROPSKA KOMISIJA
            Bruselj, 19.11.2018
            COM(2018) 753 final
            PRILOGA
            k
            predlogu sklepa Sveta
            o stališču, ki se v imenu Evropske unije zavzame na Konferenci pogodbenic Rotterdamske konvencije v zvezi s postopki za zagotavljanje izpolnjevanja obveznosti
            
               
         
         
            
               PRILOGA
            
            
               Osnutek sklepa RC-9/[  ]: Postopki in mehanizmi v zvezi z izpolnjevanjem obveznosti iz Rotterdamske konvencije
            
            
                  
            
            
               Predloženo s strani ... 
            
            
            
               Sklene, da se sprejme Priloga VII h Konvenciji, ki določa postopke in mehanizme v zvezi z izpolnjevanjem obveznosti iz Rotterdamske konvencije, kot je navedena v Prilogi k temu sklepu. 
            
            
            
               DODATEK. 
            
            
               Priloga VII: Postopki in mehanizmi v zvezi z izpolnjevanjem obveznosti iz Rotterdamske konvencije
            
            
               (1)Ustanovi se Odbor za zagotavljanje izpolnjevanja obveznosti (v nadaljnjem besedilu: Odbor).
            
            
               Člani
            
            
               (2)Odbor ima 15 članov. Člane imenujejo pogodbenice, izvoli pa jih Konferenca pogodbenic na podlagi pravične geografske zastopanosti petih regionalnih skupin Združenih narodov. 
            
            
               (3)Člani imajo strokovno znanje in specifične kvalifikacije s področja, ki ga zajema Konvencija. Svojo funkcijo opravljajo objektivno in v najboljšem interesu Konvencije.
            
            
               Izvolitev članov
            
            
               (4)Konferenca pogodbenic na prvem zasedanju po začetku veljavnosti te priloge izvoli osem članov Odbora za en mandat in sedem članov za dva mandata. Konferenca pogodbenic na vsakem nadaljnjem rednem zasedanju za dva polna mandata izvoli nove člane, ki nadomestijo tiste člane, katerih mandat se je iztekel ali se bo kmalu iztekel. Člani svojo funkcijo opravljajo največ dva mandata zapored. V tej prilogi „mandat“ pomeni obdobje, ki se začne ob koncu enega rednega zasedanja Konference pogodbenic in konča ob koncu naslednjega rednega zasedanja Konference pogodbenic. 
            
            
               (5)Če član Odbora odstopi ali iz drugih razlogov ne more dokončati svojega mandata ali opravljati svojih nalog, pogodbenica, ki je imenovala tega člana, za preostanek mandata imenuje namestnika.
            
            
               Predsedstvo
            
            
               (6)Odbor izvoli predsednika. Odbor izvoli podpredsednika in poročevalca po načelu rotacije v skladu s pravilom 30 poslovnika Konference pogodbenic. 
            
            
               Zasedanja
            
         
         
            
               (7)Odbor zaseda po potrebi in, kadar je mogoče, v povezavi z zasedanji Konference pogodbenic ali drugih organov Konvencije. 
            
            
               (8)Ob upoštevanju odstavka 9 so zasedanja Odbora odprta za pogodbenice in javnost, razen če Odbor ne odloči drugače.
            
            
               Kadar Odbor obravnava predložene zadeve v skladu z odstavkom 12 ali 13, so njegova zasedanja odprta za pogodbenice in zaprta za javnost, razen če se s pogodbenico, katere izpolnjevanje obveznosti je pod vprašajem, ne dogovori drugače.
            
            
               Pogodbenice ali opazovalci, za katere je zasedanje odprto, nimajo pravice do udeležbe na zasedanju, razen če se Odbor in pogodbenica, katere izpolnjevanje obveznosti je pod vprašajem, ne dogovorita drugače. 
            
            
               (9)Kadar se predloži zadeva v zvezi z morebitnim neizpolnjevanjem obveznosti pogodbenice, je ta povabljena k udeležbi pri obravnavi predložene zadeve v Odboru. Vendar taka pogodbenica ne sme biti udeležena pri pripravi in sprejetju priporočila ali sklepa Odbora.
            
            
               (10)Odbor si po najboljših močeh prizadeva soglasno doseči dogovor o vseh vsebinskih vprašanjih. Kadar to ni mogoče, se v poročilu upoštevajo stališča vseh članov Odbora. Če so izčrpane vse možnosti, da bi se doseglo soglasje, in dogovor ni bil dosežen, se vsaka odločitev v skrajnem primeru sprejme s štiripetinsko večino članov, ki so prisotni in glasujejo, ali osmih članov, pri čemer se upošteva višja vrednost. Za sklepčnost je potrebnih deset članov Odbora.
            
            
               (11)Vsak član Odbora se v zvezi s katero koli zadevo, ki jo Odbor obravnava, izogiba neposrednemu ali posrednemu navzkrižju interesov. Kadar je član soočen z neposrednim ali posrednim navzkrižjem interesov ali je državljan pogodbenice, katere izpolnjevanje obveznosti je pod vprašajem, član na to opozori Odbor pred obravnavo zadeve. Zadevni član ni udeležen pri pripravi in sprejetju priporočila Odbora v zvezi s to zadevo.
            
            
               (12)Zadeve lahko predloži v pisni obliki prek sekretariata, pri čemer se uporabljata pododstavka (a) in (b): 
            
            
               (a)pogodbenica, ki meni, da kljub prizadevanjem ne more ali ne bo mogla izpolniti nekaterih obveznosti iz Konvencije. Taka predložena zadeva mora vključevati informacije o tem, za katere specifične obveznosti gre, in oceno, zakaj pogodbenica ne bi mogla izpolniti navedenih obveznosti. Kadar je mogoče, se lahko navedejo informacije za utemeljitev ali nasvet, kje se take informacije lahko najdejo. Predložena zadeva lahko vključuje predloge rešitev, za katere pogodbenica meni, da bi najbolj ustrezale njenim specifičnim potrebam;
            
            
               (b)pogodbenica, ki je ali bi lahko bila neposredno prizadeta zaradi domnevnega neizpolnjevanja obveznosti iz Konvencije s strani druge pogodbenice. Pogodbenica, ki namerava predložiti zadevo na podlagi tega pododstavka, se mora pred tem posvetovati s pogodbenico, katere izpolnjevanje obveznosti je pod vprašajem. Predložena zadeva mora vključevati informacije o tem, za katere specifične obveznosti gre, in informacije, ki utemeljujejo predloženo zadevo, tudi glede tega, kako je ali bi lahko bila prizadeta pogodbenica.
            
            
               (13)Odbor za oceno morebitnih težav, s katerimi se pogodbenice soočajo pri izpolnjevanju obveznosti iz člena 4(1), člena 5(1) in (2) ter člena 10 Konvencije, potem ko od sekretariata prejme informacije teh pogodbenic v skladu z navedenimi določbami, o zadevi pisno obvesti pogodbenico. Če zadeva ni rešena v 90 dneh na podlagi posvetovanja z zadevno pogodbenico prek sekretariata in Odbor zadevo nadalje obravnava, to stori v skladu z odstavki 16 do 24. 
            
            
               (14)Sekretariat zadeve, predložene v skladu s pododstavkom 12(a), v dveh tednih po njihovem prejemu posreduje članom Odbora za obravnavo na naslednjem zasedanju Odbora. 
            
            
               (15)Sekretariat v dveh tednih po prejemu zadeve, predložene v skladu s pododstavkom 12(b) ali na podlagi odstavka 13, pošlje kopijo pogodbenici, katere izpolnjevanje obveznosti iz Konvencije je pod vprašajem, in članom Odbora za obravnavo na naslednjem zasedanju Odbora. 
            
            
               (16)Pogodbenice, katerih izpolnjevanje obveznosti je pod vprašajem, lahko predložijo odgovore ali pripombe na kateri koli stopnji postopka iz tega sklepa.
            
            
               (17)Brez poseganja v odstavek 16 je treba dodatne informacije, ki jih pogodbenica, katere izpolnjevanje obveznosti je pod vprašajem, predloži kot odgovor na predloženo zadevo, sekretariatu posredovati v treh mesecih od datuma, ko ta pogodbenica prejme predloženo zadevo, razen če je zaradi okoliščin posameznega primera potrebno daljše časovno obdobje. Take informacije se nemudoma posredujejo članom Odbora za obravnavo na naslednjem zasedanju Odbora. Kadar se zadeva predloži v skladu s pododstavkom 12(b), sekretariat informacije posreduje tudi pogodbenici, ki je zadevo predložila. 
            
            
               (18)Odbor se lahko odloči, da ne bo obravnaval predloženih zadev, za katere meni, da so:
            
            
               (a)de minimis; 
            
            
               (b)očitno neutemeljene.
            
            
               Olajševanje
            
            
               (19)Odbor obravnava vsako zadevo, ki mu je predložena v skladu z odstavkom 12 ali na podlagi odstavka 13, da bi ugotovil dejstva in temeljne vzroke zadevnega vprašanja ter ga pomagal rešiti, pri čemer upošteva člen 16 Konvencije. V ta namen lahko Odbor pogodbenici zagotovi:
            
         
         
            
               (a)nasvete;
            
            
               (b)nezavezujoča priporočila;
            
            
               (c)kakršne koli nadaljnje informacije, da se pogodbenici pomaga pri pripravi načrta za izpolnjevanje obveznosti, vključno s časovnim okvirom in cilji.
            
            
               Možni ukrepi za obravnavo vprašanj izpolnjevanja obveznosti
            
            
               (20)Če Odbor po izvedbi postopka olajševanja iz odstavka 19 in ob upoštevanju vzroka, vrste, obsega in pogostosti težav z izpolnjevanjem obveznosti, vključno s finančno in tehnično zmogljivostjo pogodbenic, katerih izpolnjevanje obveznosti je pod vprašajem, meni, da je treba predlagati nadaljnje ukrepe za obravnavo težav pogodbenice pri izpolnjevanju obveznosti, lahko Konferenci pogodbenic, ob upoštevanju njene zmožnosti iz člena 18(5)(c) Konvencije, priporoči, da obravnava naslednje ukrepe, ki se sprejmejo v skladu z mednarodnim pravom, za doseganje izpolnjevanja obveznosti:
            
            
               (a)
                     nadaljnjo podporo na podlagi Konvencije za zadevno pogodbenico, po potrebi vključno z omogočanjem dostopa do finančnih virov, tehnične pomoči in krepitve zmogljivosti;
            
            
               (b)
                     svetovanje glede izpolnjevanja obveznosti v prihodnosti, da se pogodbenicam pomaga pri izvajanju določb Konvencije in spodbuja sodelovanje med vsemi pogodbenicami;
            
            
               (c)
                     zahtevo, da zadevna pogodbenica poroča o svojih prizadevanjih;
            
            
               (d)
                     izjavo o zaskrbljenosti v zvezi z morebitnim neizpolnjevanjem obveznosti v prihodnosti;
            
            
               (e)
                     izjavo o zaskrbljenosti v zvezi s trenutnim neizpolnjevanjem obveznosti;
            
            
               (f)
                     zahtevo, da izvršni sekretar primere neizpolnjevanja obveznosti objavi;
            
            
               (g)
                     priporočilo, da pogodbenica, ki ne izpolnjuje svojih obveznosti, obravnava to vprašanje z namenom, da se stanje razreši.
            
            
               Obravnava informacij
            
            
               (21)(1) Odbor lahko prek sekretariata prejme relevantne informacije od:
            
            
               (a)pogodbenic; 
            
            
               (b)relevantnih virov, kot meni, da je potrebno in primerno, ob predhodnem soglasju zadevne pogodbenice ali po navodilih Konference pogodbenic; 
            
            
               (c)posredovalnega mehanizma Konvencije in zadevnih medvladnih organizacij. Odbor te informacije pošlje zadevni pogodbenici in jo pozove k predložitvi pripomb v zvezi z njimi. 
            
            
               (2) Odbor lahko zahteva tudi informacije od sekretariata, po potrebi v obliki poročila, o zadevah, ki jih obravnava. 
            
            
               (22)Za preučevanje sistemskih vprašanj splošnega izpolnjevanja obveznosti iz odstavka 25 lahko Odbor:
            
            
               (a)zahteva informacije od vseh pogodbenic;
            
         
         
            
               (b)v skladu z zadevnimi smernicami Konference pogodbenic zahteva relevantne informacije od katerih koli zanesljivih virov in zunanjih strokovnjakov ter
            
            
               (c)opravi posvetovanje s sekretariatom ter se opre na njegove izkušnje in znanje.
            
            
               (23)Ob upoštevanju člena 14 Konvencije Odbor, katera koli pogodbenica in katera koli oseba, vključena v posvetovanja Odbora, varujejo zaupnost informacij, prejetih kot zaupnih.
            
            
            
               Spremljanje
            
            
               (24)Odbor spremlja posledice ukrepov, sprejetih na podlagi odstavkov 19 ali 20.
            
            
               Vprašanja splošnega izpolnjevanja obveznosti
            
            
               (25)Odbor lahko preučuje sistemska vprašanja splošnega izpolnjevanja obveznosti v interesu vseh pogodbenic, kadar:
            
            
               (a)Konferenca pogodbenic to zahteva;
            
            
               (b)Odbor na podlagi informacij, ki jih sekretariat, ki deluje v skladu s svojimi funkcijami na podlagi Konvencije, prejme od pogodbenic in predloži Odboru, odloči, da je treba preučiti vprašanje splošnega neizpolnjevanja obveznosti in o njem poročati Konferenci pogodbenic.
            
            
               Poročanje Konferenci pogodbenic
            
            
               (26)Odbor predloži poročilo za vsako redno zasedanje Konference pogodbenic, ki zajema:
            
            
               (a)opravljeno delo Odbora;
            
            
               (b)sklepe ali priporočila Odbora;
            
            
               (c)prihodnji delovni program Odbora, vključno z razporedom pričakovanih zasedanj, za katere meni, da so potrebna za izvedbo njegovega delovnega programa, za obravnavo in odobritev s strani Konference pogodbenic.
            
            
               Drugi pomožni organi
            
            
               (27)Kadar se dejavnosti Odbora v zvezi s posameznimi vprašanji prekrivajo z odgovornostmi drugega organa iz Rotterdamske konvencije, lahko Konferenca pogodbenic Odboru naroči, naj se posvetuje z navedenim organom.
            
            
               Izmenjava informacij z drugimi zadevnimi večstranskimi okoljskimi sporazumi 
            
            
               (28)Kadar je ustrezno, lahko Odbor na zahtevo Konference pogodbenic ali neposredno zaprosi za specifične informacije od odborov za zagotavljanje izpolnjevanja obveznosti, ki nevarne snovi in odpadke obravnavajo v okviru drugih zadevnih večstranskih okoljskih sporazumov, in o teh dejavnostih poroča Konferenci pogodbenic.
            
            
               Pregled mehanizma za zagotavljanje izpolnjevanja obveznosti
            
         
         
            
               (29)Konferenca pogodbenic redno pregleduje izvajanje postopkov in mehanizmov iz te priloge.
            
            
               Povezava z reševanjem sporov
            
            
               (30)Ti postopki in mehanizmi ne posegajo v člen 20 Konvencije.